TRUBBลั่นกำไรทะยานเพิ่มสินค้ากระจายเสี่ยง
ไทยรับเบอร์ฯ คาดกำไรพุ่งกระฉูดตามราคายาง หันผลิตยางแท่งรับการขยายตัวรถยนต์ปลูกยาง เสริมน้ำยางข้น
10 ส.ค. 2554

ไทยรับเบอร์ฯ คาดกำไรพุ่งกระฉูดตามราคายาง หันผลิตยางแท่งรับการขยายตัวรถยนต์ปลูกยาง เสริมน้ำยางข้น
นายวรเทพ วงศาสุทธิกุล ประธานกรรมการและกรรมการผู้จัดการ บริษัท ไทยรับเบอร์ลาเท็คซ์คอร์ปอเรชั่น (ประเทศไทย) หรือ TRUBB คาดการณ์รายได้ปีนี้จะมีจำนวน 2.5 หมื่นล้านบาท เติบโตประมาณ 90% จากปีที่ผ่านมา 1.3 หมื่นล้านบาท ตามปริมาณการขาย และที่สำคัญรับผลดีจากราคาขายยางเฉลี่ยปีนี้ คาดว่าจะอยู่ที่ 150 บาทต่อกิโลกรัม เพิ่มจากปีที่แล้วเฉลี่ยอยู่ที่ 100 บาท 
สำหรับปีนี้บริษัทได้ปรับกลยุทธ์ในการกระจายความเสี่ยง เริ่มผลิตยางแท่ง ซึ่งจะเริ่มเห็นผลในไตรมาส 4 นี้ ประมาณ 5 หมื่นตัน รองรับอุตสาหกรรมรถยนต์ที่มีการขยายตัวและมีส่วนต่างกำไรที่ดี 
ขณะเดียวกันยังคงรักษาระดับการผลิตน้ำยางข้น 1.4-1.5 แสนตันต่อปี ทำให้ปีนี้มีกำลังการผลิตยาง 2 แสนตัน แต่ปีหน้าจะเพิ่มเป็น 2.5 แสนตัน และบริษัทยังมีการลงทุนปลูกยางพาราเองเนื้อที่ 1 หมื่นไร่ แต่จะเริ่มกรีดยางได้ในอีก 3 ปีข้างหน้า 
“ปีนี้กำไรจะอยู่ในอัตราที่ดี เนื่องจากคาดว่าอัตรากำไรสุทธิจะใกล้เคียงปีที่ผ่านมาประมาณ 2% แต่ฐานรายได้โตทำให้กำไรจะเพิ่มขึ้น” นายวรเทพ กล่าว
การประชุมผู้ถือหุ้นของ TRUBB มีผู้ถือหุ้นรายหนึ่งไม่เห็นด้วยกับการที่บริษัทจัดสรรเงินกว่า 80 ล้านบาท เพื่อจ่ายเงินปันผลในอัตรา 0.20 บาทต่อหุ้น เพราะบริษัทมีส่วนของผู้ถือหุ้น 1,000 ล้านบาท แต่มีหนี้สิน 5,000 ล้านบาท